runetrust/blame-folketinget-dk huggingface dataset:
Jørgen Arbo-Bæhr (EL), 2007-04-17:
Hvis det aldrig har været regeringens opfattelse, synes jeg bare, det er forunderligt, at det har stået i en plan, som tre ministerier har beskæftiget sig med i over 1 år, på trods af at rigspolitiet har gjort disse ministerier opmærksom på, at man var uenig i formuleringen.
Den forblev jo uændret lige til det øjeblik, da integrationsministeren og socialministeren kom med forskellige udsagn til pressen.
Indtil det øjeblik blev den stående som en formuleret del af regeringens politik.
Eller skyldes den ændrede holdning i virkeligheden, at der er nogle, der har lagt pres på integrationsministeren, f.eks. Dansk Folkeparti?
Steen Gade (SF), 2007-04-17:
Og sådan som fru Henriette Kjær udtrykker sig, tror jeg egentlig, vi bliver enige.
Men i lovforslaget er der jo den betingelse for at gå fra 30 dage til 100 dage, at de sådan formelt skal sige, at de samarbejder om hjemsendelse.
Hvis de har fået 100 dage, tror jeg altså, at det i virkeligheden er vigtigere, at de ikke på en måde får den problemstilling ind i hovedet, og at vi tager hånd om dem, men selvfølgelig også opmuntrer dem til at sige noget om bagmænd.
Jeg synes så også, at hvis vi skal have dem til at sige noget om bagmænd, må vi vel se i øjnene, at så må vi også involvere os lidt mere i, hvad der kommer til at ske i deres hjemland, for det er jo deres sikkerhed for, at de tør.
Henriette Kjær (KF), 2007-04-17:
Det er bare for at få noget helt på det rene: Jeg mener selvfølgelig også, at hjemsendelsesperioden skal bruges til at sørge for, at kvinderne får en sikker hjemsendelse, give dem sundhedsbehandling, hvis de har brug for det, psykologhjælp, juridisk bistand og de ting, der er nævnt i lovforslaget.
Jeg mener bare, at det er vigtigt at gøre kvinderne opmærksom på, at det er vigtigt at prøve at samarbejde om at få angivet de her bagmænd, for det kan jo hjælpe tusindvis af kvinder, hvis vi får fat i dem.
Så det er for at sikre mig, at det også kommer på dagsordenen, og at vi ikke taler forbi hinanden.
Selvfølgelig handler det her også om at forberede den enkelte kvindes hjemsendelse, så den bliver bedst mulig, og sikre, at hun får den her psykologhjælp, jeg nævnte før.
Men jeg vil spørge, om hr. Steen Gade ikke er enig i, at vi altså også skal prøve at få dem til at give nogle oplysninger om bagmændene.
Jørgen Arbo-Bæhr (EL), 2007-04-17:
Jeg vil ikke skuffe integrationsministeren, for jeg må jo indrømme, at integrationsministerens forklaring på, hvorfor regeringen er gået væk fra socialministerens oprindelige formulering, som gav børnene en særlig beskyttelse og gav børnenes værge en særlig mulighed for at gøre indsigelser imod en hjemsendelse, nemlig at formuleringen var uheldig, er rigtig.
Jeg hørte den i et samråd i november sidste år, men den giver stadig ikke mening for mig, for hvad var det, der var baggrunden for socialministerens handlingsplan?
Jeg kunne godt tænke mig at høre, om det ikke er rigtigt, at der faktisk havde været adskillige ministerier indblandet.
Både Justitsministeriet, Integrationsministeriet og Socialministeriet havde jo sagt god for den formulering, som man så et års tid senere finder ud af er uheldig.
Det lugter lidt af, at man har ændret holdning.
Tina Petersen (DF), 2007-04-17:
Da vores ordfører på området, hr. Jørn Dohrmann, ikke er til stede i dag, skal jeg tale vegne af Dansk Folkeparti, og jeg lægger ud med L 204.
Dansk Folkeparti mener, at det er et skridt i den rigtige retning bl.a. at indgå de her partnerskaber mellem private og kommunerne om finansieringen af infrastrukturen, da det i dag jo ikke hviler på et fuldt ud lovligt grundlag.
Da forslaget også indeholder andre ting ud over aftalen mellem private og kommunen, er det bl.a. en hensigt med loven, at man ønsker at blande boligområder, cafeer, butikker, service og kreativ innovation og den slags ting.
Dansk Folkeparti kan kun hilse velkommen, at man er fleksibel rundtomkring i kommunerne, så længe det ikke går ud over borgerne, at de altså ikke får støjgener og støvgener og det, der ligner.
Så vi skal have penslet ud i det videre arbejde med dette forslag, hvordan man sikrer, at ingen føler sig klemt.
Det, der også er glædeligt i forslaget, er, at man nu begynder at kunne planlægge også for vandområder.
Hvor det før kun har været for den tørre del, man har planlagt, begynder man også i kommunen at kunne planlægge vandarealer i en sammenhæng, hvor man bl.a. laver nye boligområder.
Så det er vigtigt, at man tænker i badeanlæg og andre eksklusive ting, når man laver sin byplan.
Ifølge forslaget gives der nogle nye muligheder for kommunerne rundtomkring, som de selvfølgelig har behov for at benytte sig af, når de nu skal udvikle sig attraktivt i fremtiden.
Dansk Folkeparti ser dette forslag positivt.
Fortsætter vi til B 100, er Dansk Folkeparti som forslagsstillerne også opsat på, at vi får udviklet nogle bedre og nogle flere energirigtige og miljøvenlige bygninger, at man anvender miljøvenlige byggematerialer i husbyggeriet.
Dansk Folkeparti er også interesseret i, at vi nedbringer energiforbruget, og at vi får affaldsmængden ned til et acceptabelt niveau.
Men vi mener i det forslag, som her er lagt frem, at der er en åbning for, at der nu bliver 98 nye forskellige standarder.
Man kan risikere, at hver kommune får sin egen standard, og så mener Dansk Folkeparti, at vi er på vej ud på et skråplan.
Vi vil selvfølgelig gerne give kommunerne mulighed for at kunne stille krav til byggeriet rundtomkring i landet, så vi får nogle rigtig miljøvenlige huse i fremtiden.
Derfor ser vi også, at nogle af de her lavenergihuse har vundet frem i det sidste stykke tid, men vi tror altså ikke på en metode, hvor man åbner op for at lave 98 forskellige standarder.
Det, der også bekymrer Dansk Folkeparti, er de administrative omkostninger, også dokumentationen og det ressourceforbrug, som det vil kræve i den planlægning, hvis man laver åbne standarder.
Dansk Folkeparti ser, at problemet skal løses, ved at man indfører det i bygningsreglementet frem for at åbne op for de her forskelligheder i kommunerne.
På andre områder, bl.a. med hensyn til affald, er der 8.000 forskellige regler.
Der vil Dansk Folkeparti gerne have en reel sanering, så vi har ens regler i alle kommuner, og det vil vi også gerne have, når vi skal planlægge, hvordan husene i fremtiden skal se ud, og når der skal stilles krav.
Dansk Folkeparti ser frem til en videre behandling.
Hans Christian Schmidt (V), 2007-04-17:
Efter det, der er oplyst over for mig, sidder partierne netop nu og forhandler med justitsministeren.
Det er jo en kendt sag i hele EU, at Danmark er foregangsland på dette område.
Vi går forrest med hensyn til dyrevelfærd, viser hele tiden, hvordan man skal skærpe reglerne, og jeg går ud fra, at de forhandlinger, som er i gang nu, også vil bære i den retning.
Men jeg kan jo af gode grunde ikke begynde at redegøre for forhandlingerne, før de er afsluttet.
Ole Vagn Christensen (S), 2007-04-17:
Ja, jeg har helt klart den samme opfattelse som fødevareministeren, altså at når der er tale om frivillige aftaler, er der tale om områder, der ligger uden for loven.
Derfor rejste jeg de tre krav, fordi spørgsmålet sådan set er, om vi kan få lavet frivillige aftaler, der siger, at transportøren og landmanden skal udveksle et stykke papir, der understreger, at arealkravet er opfyldt, at den indvendige højde er, som den skal være, og at dyrene er transportegnede, så vi kan sige, at de dyr, der sendes ud, sendes ud på transportørens og landmandens ansvar.
Det er sådan set det, jeg beder ministeren forholde sig til.
Hans Christian Schmidt (V), 2007-04-17:
Når jeg diskuterer frivillige aftaler, kan man jo ikke tale om frivillige aftaler, der har noget med lovstof at gøre.
Det er frivillige aftaler, når man går længere end det, det er muligt at lovgive om, eller længere end det, det er muligt at lave EUpolitik om.
Det er jo helt klart, at når man diskuterer dyretransport, skal der foreligge en plan og en beskrivelse af, hvornår man har tænkt sig at dyrene skal have foder og vand, og hvornår de skal ud af bilen.
Det skal der foreligge.
Jeg har sagt til landmændene: Som landbrugsminister synes jeg, I skal sige, at I simpelt hen ikke vil udlevere jeres dyr, før I også står med den plan i hånden.
Det kræver så, at der må tages en kopi, men det skulle jo nok være overkommeligt.
Jeg siger direkte til landmændene, at de altid vil blive draget til ansvar for det, at jeg synes, de skal gøre, hvad de kan, og at de kan gøre det ved at få den plan, der punkt for punkt gennemgår, hvordan dyrene behandles, udleveret.
Jeg er nødt til at sige, at dyrevelfærd er et meget, meget vigtigt og et meget, meget afgørende element.
Det er selvfølgelig vigtigt for dyrene, men det er også vigtigt, hvis vi fortsat skal kunne have en fornuftig produktion og se os selv i øjnene, når vi udfører de transporter.
Ole Vagn Christensen (S), 2007-04-17:
Fødevareministeren var inde på spørgsmålet om frivillige aftaler, og det synes vi er en god ting.
Men for at vi kan få det gennemført, er det jo også nødvendigt, at fødevareministeren giver til kende, om han er enig i, at sådan noget som arealkrav pr. dyr, der fragtes, sådan noget som indvendig højde og sådan noget, som at dyret er transportegnet, sådan set skulle stå i de kontrakter, der indgås, så man er enig om, at der er nogle arealkrav, der skal overholdes, at der er nogle indvendige højder, der skal overholdes, at dyret er transportegnet, og at det skal være nedfældet på et stykke papir.
Skal vi forstå det sådan, at det er det, fødevareministeren har været med til at snakke om, når han taler om frivillige aftaler?
Hans Christian Schmidt (V), 2007-04-17:
Efter at have lyttet til debatten kan jeg forstå, at grunden til, at hr. Bjarne Laustsen og jeg er uenige, simpelt hen er, at hr. Bjarne Laustsen ikke hører, hvad jeg siger, og det kan jo være et argument i sig selv.
Eller også er det, fødevareministeren siger, simpelt hen alt for imødekommende, så det generer hr. Bjarne Laustsen lidt.
I hvert fald må jeg bare sige, at jeg ikke siger, at vi skal lave aftaler med dem, der overtræder reglerne.
De skal bones lige med det sammen, og det har jeg sagt, jeg ved ikke hvor mange gange.
FTTMO77.FM Page 5594
Friday, August 24, 2007 9:33 AM
Jeg ved jo ligesom hr. Bjarne Laustsen, at det er justitsministeren, der forhandler transporttider på rådsmøderne for justitsministrene.
Jeg ved, at justitsministeren har haft spørgsmålet oppe, og jeg kunne sagtens forestille mig, at justitsministeren tager det op igen, men det må hr. Bjarne Laustsen spørge justitsministeren om.
Men jeg har overværet, hvordan justitsministeren som ene kvinde kæmpede på Danmarks vegne for at få sat fristerne ned, og jeg kan forsikre hr. Bjarne Laustsen for, at der var problemer med det, dengang SR-regeringen sad, og at der stadig er det nu, hvor vi har en VK-regering.
Men det, der er afgørende, er, at vi ikke finder os i det, at vi står sammen og opstiller klare regler, og jeg er sikker på, at det kommer justitsministrene også til at diskutere.
Jeg tror på, at vi kan gøre noget ved det, men det kræver, at vi alle sammen vil bruge muskelkraft på det.
Hermed sluttede spørgsmålet.
Spm. nr. US 121
Bjarne Laustsen (S), 2007-04-17:
Det er da muligt, at vi alle sammen kan gøre noget, og vi gør det også.
Det har ikke skortet på initiativer fra Socialdemokratiets side i den her sag, ikke kun med hensyn til at have en ordentlig kontrol herhjemme, men også at sørge for, at de biler, der kører ud over Danmarks grænser, bliver kontrolleret.
Men det er lidt interessant at høre, at fødevareministeren nu siger, at vi skal lave frivillige aftaler med dem, der i den grad har udnyttet systemet, så selv landbrugets topfolk maner til besindighed og til eftertanke.
Man tjener millioner af kroner, ussel mammon, på at transportere dyr rundt i Europa, og det er tilladt efter nogle bestemte regler.
Så er det bare, jeg spørger ministeren, om han vil arbejde for at lave de regler om – hvis det kan lade sig gøre – at sanktionerne skærpes, eller hvad ved jeg.
Vi ved jo alle sammen, at det er et fælles EU-projekt, og det er derfor, at den diskussion skal rejses.
Men derfor er det da også interessant for de danske borgere at vide, om det er en diskussion, fødevareministeren har rejst på regeringens vegne.
Men derfor er det da også interessant for de danske borgere at vide, om det er en diskussion, fødevareministeren har rejst på regeringens vegne.
Hvad er det for nogle regler, der skal ændres i EU i stedet for at indgå frivillige aftaler?
Det har vi desværre set alt, alt for mange eksempler på, så jeg tror ikke på frivillige aftaler.
Ole Vagn Christensen (S), 2007-04-17:
Det er jeg helt enig med fødevareministeren i, men når fødevareministeren er gået ind på området, kunne fødevareministeren jo godt have en FTTMO77.FM Page 5595
Friday, August 24, 2007 9:33 AM
mening om det, og jeg spurgte sådan set, om det ikke er et rimeligt forlangende.
Men nu til noget helt andet, nemlig landdistriktsprogrammet.
Det er jo sådan, at der i henhold til oplægget til finansloven for 2006 var afsat 1 mia. kr.
Nu foreligger regnskabet for hele landdistriktsprogrammet, og kan ministeren fortælle mig, om der er sket det samme, som der skete i 2005, altså at man ikke har fået brugt hele beløbet?
Og hvordan ser det ud med projekterne, altså de særlige foranstaltninger, som er overtaget af staten og er iværksat, men som udløber til juni?
Kan ministeren sige noget om, hvordan han forholder sig til dem?
Hans Christian Schmidt (V), 2007-04-17:
Jeg tror, at hr. Bjarne Laustsen er nødt til at indstille sig på, at vi i hvert fald er nogle, der ikke vil acceptere, at fordi det nu ligger inden for én ressort, hos én minister, så er det kun dem, der må tale om det.
Jeg taler om det her, fordi det vedkommer mig.
Jeg kan ikke forstå, hvorfor man behøver at køre dyr på så lange transporter, når jeg ved, at man kan flyve dem til Kina.
Når man kan flyve grise til Kina, hvorfor kan man så ikke til Rusland?
Jeg kan slet ikke forstå, at man vil sende dem ud på de her lange afstande, og jeg kan da slet ikke forstå det, hvis man vil sende sine grise ud at køre på sådan nogle ture her, uden at man får en plan, der punkt for punkt dokumenterer, hvad det i grunden er, der skal ske undervejs.
Så kan hr. Bjarne Laustsen sige, at reglerne jo er sådan i EU – og hr. Bjarne Laustsen kender jo godt reglerne – at man jo ikke kan forbyde en transport til Rusland.
Men så må man lave de frivillige aftaler, som vi i Danmark jo har gode erfaringer med, det er dem, jeg lægger op til, og som jeg også gengav i går.
Og det ser jo ud til, at det går rigtig godt, for landbruget har jo nu lavet frivillige aftaler, både med transportsektoren og med andre, der er inden for det her område.
Jeg tror, at man skal passe på med ikke bare at sidde med armene over kors og sige: Vi kan ingenting gøre.
Alle kan gøre noget, det gælder også oppositionen, og det gælder også en fødevareminister, selv om dyrevelfærd tilfældigvis ligger hos justitsministeren.
Jamen jeg noterer mig jo, at hr. Bjarne Laustsen ikke så gerne vil diskutere de emner, der har med fødevareministeren at gøre, for jeg forstår næsten på hr. Bjarne Laustsen, at hr. Bjarne Laustsen vil finde noget, som han godt ved ikke ligger inden for min ressort – jeg forstod, at det også var noget med læger, vi skulle til at diskutere – og jeg må sige: Det kan jeg altså ikke, det må sundhedsministeren tage sig af, og jeg må bede hr. Bjarne Laustsen om at rette spørgsmål til indenrigs- og sundhedsministeren, hvis det er, at man vil diskutere læger.
Jeg tager mig af fødevarer og dyr, det er sådan ligesom det, der ligger inden for fødevareministerens område.
Og det er jo fuldstændig rigtigt, som hr. Bjarne Laustsen siger, at det jo netop var det eksempel, jeg brugte, så derfor har hr. Bjarne Laustsen ret i, at det jo så var tankevækkende, hvorfor det kunne ske, at en dansk transportør mistede sin licens, sådan som det er oplyst over for mig i medierne, men så fik en i et andet land.
Og jeg forstod på landbrugskommissæren, at Kommissionen godt var klar over, at der havde været noget, og at de nu ville tage hånd om det, og man sagde på rådsmødet, at det formentlig ville løse det problem, Danmark havde rejst.
Det var vi jo glade for.
Så er der selvfølgelig at sige, at vi fra fødevareministrenes side er nødt til at tilkendegive over for landbrugerne, at vi ikke mener, at man skal acceptere, at ens dyr bliver transporteret på de her måder.
Bjarne Laustsen (S), 2007-04-17:
Jeg ved ikke, om fødevareministeren får mere at beskæftige sig med i regeringen efter den tale der.
Der var jo ikke noget konkret i det.
Jeg kan bare forholde mig til den konkrete sag – hvis vi tager den – om vognmand Ottesen, der har fået frataget sin licens i Danmark, men kører videre i Polen.
Efter det, der er forelagt mig, havde han allerede en licens i Polen, og derfor stiller sagen sig noget anderledes end det, fødevareministeren prøver at bilde os ind.
Men det, der er interessant, er jo, at man f.eks. i Venstres folketingsgruppe er meget optaget af, at hvis læger laver fejl, skal de skilte med det, at de så skal sættes i gabestok, men at der ikke skal ske noget, når det drejer sig om landmænd.
Hvad er det for nogle regler, der er i dag, som fødevareministeren er tosset over?
Er det, fordi, man kan køre i 24 timer?
Og hvad er det, regeringen har foretaget sig i alle de år, hvor man har haft magten nu og har siddet og set på det her svineri – for nu at sige det på godt dansk?
Der må da kunne tages nogle initiativer, for når det er et fælles marked, skal vi også have fælles regler.
Hver eneste gang, vi har talt om øget fødevarekontrol og alle de der ting, er der bare blevet skåret ned og skåret ned.
Det kunne være interessant at høre, når ministeren går ind her, hvad det er for nogle initiativer, man har taget.
Hans Christian Schmidt (V), 2007-04-17:
Allerførst synes jeg jo, det er interessant at høre hr. Bjarne Laustsen sige, at han synes, at fødevareministeren skulle have mere at give sig til.
Men det er jo lidt overraskende, at hr. Bjarne Laustsen så er lidt irriteret over, for det kan jeg næsten høre på stemmeføringen, at når det er dyretransporter, og da det er dyr inden for landbrugsproduktionen, der bliver transporteret, så føler fødevareministeren – eller, når det er i resten af EU, landbrugsministeren – også et ansvar.
Men det tror jeg nu at hr. Bjarne Laustsen er nødt til at leve med, for jeg føler, at det nu engang er sådan, at vi skal tage de emner op overordnet.
Selvfølgelig går vi ikke ind og diskuterer regler, som ligger inden for en anden ministers ressort, altså, hvor mange timer man skal køre, og om det er den og den vognmand.
Men det er klart, at når det er emner, der påvirker selve landbrugserhvervets image, hele omdømmet, og når det handler om tilliden hos forbrugere og myndigheder til et erhverv, så skal vi selvfølgelig tage os af det.
Derfor havde vi også en rigtig god debat på rådsmødet i går i Luxembourg, hvor flere ministre var glade for, at Danmark havde sat det på dagsordenen, og hvor kommissæren bl.a. også sagde, sådan som jeg opfattede det, at Kommissionen ville tage skridt til, at man ikke længere ville have mulighed for, hvis man blev frataget sin licens i ét land, så at kunne få en i et andet land.
Det er jo sådan noget, der betyder meget for landbrugsministre og fødevareministre.
Der FTTMO77.FM Page 5592 Friday, August 24, 2007 9:33 AM
Det andet, som jeg synes er meget vigtigt, er at sige til landmændene: Jeg synes slet ikke, at en landmand skal acceptere at udlevere sine dyr, uden at vedkommende i hånden har en plan, der punkt for punkt redegør for, hvordan man har tænkt sig at overholde lovens krav i henhold til de hvilebestemmelser og foderbestemmelser, som man nu engang skal overholde for at måtte lave dyretransporter.
Thor Pedersen (V), 2007-04-17:
Jeg vil meget gerne have en reel politisk diskussion, men det kræver jo også, at man har nogle realiteter – det er vel det, ordet kommer af – og dem har vi ikke.
Jeg vil meget gerne dele min viden med hr. Ole Stavad, meget gerne.
Men jeg ved bare ikke, hvad tallene er, og derfor kan jeg ikke dele tallene med hr. Ole Stavad, og derfor har vi altså iværksat det, som enhver ansvarlig burde gøre, nemlig en analyse af, hvad det er, man ved.
Altså, hvad er det, KL, hvad er det, man i fællesskab kan finde ud af?
Hvad er tallene?
Og man kan ikke sige noget i dag, for grundlaget mangler.
Men hr. Ole Stavad kan sige alt muligt om, at man skal gøre det sværere for gamle og børn, om at spare, om, at hele møllen kører, og det er fuldstændig legitimt for hr. Ole Stavad at sige det.
Jeg er bare nødt til at bevæge mig der, hvor man ved noget.
Det er forskellen.
Hermed sluttede spørgsmålet.
Bjarne Laustsen (S), 2007-04-17:
Jeg forstår ikke helt fødevareministeren.
Altså, her i Folketinget diskuterer vi jo holdningspolitiske spørgsmål, lige så vel som man gør i Venstres folketingsgruppe.
Der har man altså én holdning, når det drejer sig om læger, og en anden, når det drejer sig om landmænd.
Jeg går ud fra, at fødevareministeren selv er medlem af Venstres gruppe og har hørt den diskussion, der er, for ellers kan man jo ikke stille spørgsmålet og rejse den debat.
Det, der er interessant, er, at det, der ligger oplyst over for mig, var, at Ottesen allerede havde en licens i Polen, og derfor er det ikke et spørgsmål om, om han har mistet den i Danmark og fået en ny i Polen, det er ikke sådan, situationen er, men det kan ministeren bekræfte.
FTTMO77.FM
Page 5593
Friday, August 24, 2007 9:33 AM
Så vil jeg godt have at vide: Hvad er det for noget, fødevareministeren arbejder med?
Er det, at der skal laves regler, således at det er mindre end de 24 timer, der i dag er tilladt inden for EU?
Er det et spørgsmål om arealkrav?
Er det et spørgsmål om andre krav, der besværliggør det her meget, meget store antal transporter af dyr på Europas landeveje?
For man kan jo ikke sidde og forhandle med andre ministre, hvis man ikke er i stand til at fortælle, hvad det er, man vil have ned eller op.
Eller hvad skal der ske?
Ole Stavad (S), 2007-04-17:
Hvis finansministeren ville dele den viden, finansministeren har, med Folketinget, og hvis indenrigsministeren ville dele den viden, som indenrigsministeren har, med Folketinget, i stedet for at lade som om, at flere måneder efter, at regnskaberne er kommet ind, er blevet opgjort af Kommunernes Landsforening og har været behandlet på Kommunernes Landsforenings bestyrelsesmøde, er der ingen, der aner noget som helst om, om der er en overskridelse eller der ikke er en overskridelse. Der kan være en diskussion om overskridelsens størrelse, og derfor bør ministeren forholde sig til, om han vil foretage en straffeekspedition over for kommunerne – de kommuner, som i FTTMO77.FM Page 5591 Friday, August 24, 2007 9:33 AM forvejen har haft mere end svært nok ved at levere den velfærd og service over for borgerne, som regeringen har gået og skabt forventning om – som kan få som konsekvens, at både ældre, folkeskole og børn må udsættes for nye nedskæringer, fordi finansministeren holder den viden, finansministeren har, skjult og ikke ønsker en reel politisk diskussion her i Folketinget, så længe Folketinget er inde.